Szám: 29017/165/11/2025.RTT.

**PÁLYÁZATI FELHÍVÁS**

****

**RENDŐRSÉG TUDOMÁNYOS TANÁCSA**

**- 2025 -**

A tudományos munkáról és az újítási szabályzatról szóló 48/2013. (XI. 29.) ORFK utasítás értelmében a Rendőrség Tudományos Tanácsa feladata – többek között – a rendőrségi feladatok ellátása során, azok gyakorlatával kapcsolatos új ismeretek szerzése, a meglévő ismeretek alkalmazása, fejlesztése érdekében végzett kutató, alkotó, tudományszervezői és pályázathirdetési tevékenység színvonalának emelése.

A Magyar Tudományos Akadémia megalapításának 200 éves évfordulójának tiszteletére a 20/2024. (XI. 6.) országgyűlési határozat szellemiségével összhangban a Rendőrség Tudományos Tanácsa 2025-ben közreadott pályázata közös gondolkodásra hívja a rendészet művelőit, a rendvédelmi szervek valamennyi jelenlegi és egykori munkatársát, a rendészettudomány kutatóit, mindazokat a szakembereket, akik tudásukat egy biztonságosabb társadalom szolgálatába kívánják állítani.

***Pályázni lehet az alábbi témákban:***

* a XIX-XX. század magyar rendőri vezetők, rendőrtudósok munkásságának bemutatása.
* újszerű megoldások és módszerek a bűnügy, a rendészet, a kibervédelem és a képzések területén, figyelemmel korunk kihívásaira, a digitalizáció, a mesterséges intelligencia alkalmazásának lehetőségeire;

Pályázhatnak: természetes személyek.

Pályázni egyénileg vagy kollektív munkával, illetve egy vagy több művel is lehet.

Pályaműként eddig még nem publikált, máshová be nem nyújtott dolgozatot, tanulmányt lehet csak beküldeni.

A pályaművek elbírálásakor lényeges szempont a megadott témához való kötődés, a következtetések és javaslatok gyakorlati alkalmazhatósága, valamint a feldolgozás igényessége[[1]](#footnote-1).

Elvárás továbbá az is, hogy a dolgozat tartalmilag és formailag rendszerezett, logikus felépítésű legyen, a végén összefoglalást is tartalmazzon, amelyben szerepelnie kell az innovációs javaslatok alkalmazásának és/vagy hasznosításának is.

**A pályázat díjazása**

A pályaműveket a Rendőrség Tudományos Tanácsa elnöke által felkért szakértői/szakmai Bíráló Bizottság bírálja el és tesz javaslatot a díjazásra.

A pályázatok bírálata a Magyar Rendészettudományi Társaság által delegált tagok közreműködésével történik.

A pályázatra beérkező tanulmányok közül a szakértői/szakmai Bíráló Bizottság az első három helyezettet és a különdíjast pénzjutalomban részesíti.

Első hely: 250 000 Ft (bruttó)

Második hely: 200 000 Ft (bruttó)

Harmadik hely: 150 000 Ft (bruttó)

Különdíj: 150 000 Ft (bruttó)

**A pályázat beérkezésének határideje: 2025. október 15.**

**Eredményhirdetés**

A pályázati díjak átadására és kifizetésére a Bíráló Bizottság döntését követően a Belügyi Tudományos Tanács 2025. november hónapban megrendezésre kerülő központi Tudománynapi ünnepségén kerül sor.

**A pályázatot elektronikus formában az alábbi e-mail címre kérjük beküldeni:**

rttpalyazat@orfk.police.hu

Az e-mail tárgyában csak a pályázat jeligéje szerepeljen.

A pályázati anyag beérkezése után a pályázatkezelők 5 munkanapon belül visszajeleznek a pályázat beérkezéséről (a visszajelzés technikai jellegű).

A pályázatok terjedelme nem kötött, de a törzsanyag (mellékletek nélkül) lehetőleg minimum 1, maximum 3 szerzői ív között mozogjon, (egy szerzői ív 21 gépelt oldal, egy oldal A/4 méret, 32 sor, soronként 62 leütés, a bal szélen 4 cm-es, jobb szélen 2,5 cm-es margóval számolva). A szövegszerkesztés során a „Times New Roman” betűtípust (12-es betűméret) kérjük alkalmazni.

A pályaműveket az APA *(American Psychological Association)* hivatkozási rendszer alapján szükséges benyújtani. (Lásd: <http://belugyiszemle.hu/hu/szerzoi-utmutato> )

Az emailhez az alábbi négy dokumentumot szükséges csatolni:

1. A **pályaművet** pdf-fájl formátumban, ahol a fájl elnevezése a jelige legyen.

A pályaművön, annak címén és a jeligén kívül egyéb, a pályázó(k) személyének azonosítására alkalmas adat, jelölés nem szerepelhet.

1. A **pályázó adatait tartalmazó dokumentumot** (pdf-fájl formátumban), mely a következőket tartalmazza:
* jelige;
* a mű címe;
* érintett neve;
* születési helye és ideje;
* anyja neve;
* lakcíme;
* rendfokozat;
* beosztása;
* szolgálati hely;
* telefonszáma;
* e-mail címe;
* adóazonosító jel;
* TAJ-szám;
* bankszámlaszáma.
1. A **pályamű rövid tartalmi ismertetését (rezümé)** maximálisan 1 gépelt oldal terjedelemben, pdf-fájl formátumban.
2. **Aláírt nyilatkozatot**, melyben a szerző nyilatkozik arról, hogy a pályamű teljes egészében a saját szellemi terméke (pdf-fájl formátumban).

**A pályaművet, a pályázó adatait tartalmazó dokumentumot, a rezümét és a nyilatkozatot egy e-mailben (négy külön fájlban) kell megküldeni a fent megjelölt e-mail címre.**

A Bíráló Bizottság fenntartja a jogot, hogy a formai követelményeknek meg nem felelő pályaműveket nyomós okból – pl. a pályázó(k) személyének azonosítására alkalmas adatoknak a pályaműveken történő szerepeltetése miatt- kizárja a bírálati eljárásból.

A pályázó a pályamű benyújtásával tudomásul veszi, hogy díjazás esetén pályázata a Rendőrség Tudományos Tanácsa tulajdonába kerül.

A Rendőrség Tudományos Tanácsa fenntartja a jogot, hogy a díjakat az egyes eredménykategóriákban ne adja ki, vagy megosztott díjazást alkalmazzon.

A pályázó a pályamű benyújtásával hozzájárul ahhoz, hogy a személyes adatait a Rendőrség Tudományos Tanácsa a pályamű elbírálása érdekében nyilvántartsa és az Iratkezelési Szabályzatról szóló 40/2017. (XII.29.) ORFK utasításban meghatározott ideig őrizze.

A legjobb pályaműveket – függetlenül attól, hogy értek-e el helyezést – a Rendőrség Tudományos Tanácsa a Rendőrségi Tanulmányok szakmai, tudományos kiadványban, szerkesztett formában közölni kívánja.

 A pályázattal kapcsolatos további információ kérhető a +36-1-443-5533 vagy a BM 03-43-20-20 telefonon, illetve az rtt@orfk.police.hu e-mail címen.

**Remeteszőlős, 2025. július 02.**

**Dr. Németh József PhD. r. ezredes s.k.**

**rendőrségi főtanácsos**

**címzetes egyetemi docens**

**elnök**

1. A feldolgozás igényessége alatt a vonatkozó téma szakirodalmának ismerete, annak alkotó módon való alkalmazása, új szakmai-tudományos ismeretek, összefüggések, módszerek és eljárások megfogalmazása, kidolgozása értendő. [↑](#footnote-ref-1)